b'\n_START_ARTICLE_\nJeppe Kofod\n_START_SECTION_\nBaggrund\n_START_PARAGRAPH_\nJeppe Sebastian Kofod er f\xc3\xb8dt 14. marts 1974 i K\xc3\xb8benhavn. Siden 11. marts 1998 har han repr\xc3\xa6senteret Bornholm som folketingsmedlem for Socialdemokraterne, og blev i 2013 p\xc3\xa5 Socialdemokraternes kongres valgt til partiets spidskandidat til Europa-Parlamentetsvalget i 2014._NEWLINE_Jeppe Kofod opn\xc3\xa5ede klart det relative bedste valg i 2011 i Danmark i andelen af personlige stemmer. Mere end hver femte bornholmer stemte personligt p\xc3\xa5 ham, og han slog markant profiler som Lars L\xc3\xb8kke Rasmussen og Helle Thorning Schmidt._NEWLINE_Jeppe Kofod har i en \xc3\xa5rr\xc3\xa6kke arbejdet med udenrigspolitik, bl.a. som udenrigsordf\xc3\xb8rer for Socialdemokraternes folketingsgruppe. Han har ligeledes v\xc3\xa6ret n\xc3\xa6stformand for Udenrigspolitisk N\xc3\xa6vn i perioden 2001-2008. Efter valget i 2011 blev Jeppe Kofod valgt som formand for Det Udenrigspolitiske N\xc3\xa6vn._NEWLINE_I perioden 2003-2005 var han desuden n\xc3\xa6stformand for den socialdemokratiske folketingsgruppe._NEWLINE_Jeppe Kofod startede sin politiske karriere allerede i elevbev\xc3\xa6gelsen, da han fra 1990-1992 var bestyrelsesmedlem i Danmarks Elev Organisation, senere i Danske Gymnasieelevers Sammenslutning og medlem af Operation Dagsv\xc3\xa6rks forretningsudvalg. _NEWLINE_Han var formand for DSU p\xc3\xa5 Bornholm i perioden 1990-1994, og fra 1996-1998 var han medlem af DSUs forretningsudvalg._NEWLINE_Jeppe Kofod er matematisk student fra Bornholms Amtsgymnasium i 1994, er bachelor i Socialvidenskab fra RUC i 2004 og Master of Public Administration fra Harvard University i 2007.\n_START_SECTION_\nCivil karriere\n_START_PARAGRAPH_\nJeppe Kofod er formand for Campus Bornholms bestyrelse (2010-2018)._NEWLINE_N\xc3\xa6stformand Institut for Flerpartisamarbejde (2010-2014)_NEWLINE_Harvard University_NEWLINE_Jeppe Kofod tog orlov fra Folketinget i juli 2006 til juni 2007 for at rejse til USA. Her gennemf\xc3\xb8rte han en Masteruddannelse p\xc3\xa5 The John F. Kennedy School of Government, i Harvard University i Boston._NEWLINE_P\xc3\xa5 Harvards Kennedy School gennemf\xc3\xb8rte han bl.a. faget \xe2\x80\x9dInternational Relations\xe2\x80\x9d hos legendariske prof. Joseph Nye og p\xc3\xa5 Harvard Business School \xe2\x80\x9cMicroeconomics of Competitiveness\xe2\x80\x9d hos business-strategen Prof. Michael E. Porter. _NEWLINE_Derudover fokuserede han bl.a. p\xc3\xa5 \xe2\x80\x9cHuman Rights an US Foreign Policy\xe2\x80\x9d, \xe2\x80\x9dAdvanced Negotiations and Conflict Resolution\xe2\x80\x9d, \xe2\x80\x9dPublic Narratives\xe2\x80\x9d, \xe2\x80\x9dThe Ethics and Politics in the Use of Force\xe2\x80\x9d, \xe2\x80\x9dUS-European Relations\xe2\x80\x9d  og skrev en st\xc3\xb8rre opgave hos Samatha Power (tidligere USA\'s FN ambassad\xc3\xb8r). Desuden var han fast mand p\xc3\xa5 \xe2\x80\x9cDanish Dynamite\xe2\x80\x9d \xe2\x80\x93 et indend\xc3\xb8rs fodboldhold p\xc3\xa5 Harvard._NEWLINE_Han har derudover en bachelorgrad i Socialvidenskab fra RUC (1998-2004)_NEWLINE_Fulbright Fellow_NEWLINE_Han er en af de f\xc3\xa5 danske politikere som er Fulbright Fellow (2006/20). Derudover modtog han i 2004 Marshall Memorial Fellowship._NEWLINE_Bornholms Gymnasium _NEWLINE_Matematisk Student fra 1994 og modtog Major Lundorf Legatet ved translokationen. _NEWLINE_Civile jobs_NEWLINE_Han har tidligere v\xc3\xa6ret projektkoordinator i international afdeling p\xc3\xa5 Socialdemokraternes partikontor fra 1995-1998. _NEWLINE_Han har v\xc3\xa6ret ungdomsskolel\xc3\xa6rer p\xc3\xa5 Nex\xc3\xb8 Ungdomsskole 1993-1994 og l\xc3\xa6rervirkar bl.a. p\xc3\xa5 Svaneke Skole 1995-1996. Derudover han haft s\xc3\xa6sonarbejde som tjener og steward p\xc3\xa5 Bornholmstrafikkens f\xc3\xa6rger.\n_START_SECTION_\nPolitisk karriere\n_START_PARAGRAPH_\nI 1995 blev Jeppe Kofod Socialdemokratiets folketingskandidat i Bornholms Amtskreds. Han blev valgt ind i Folketinget 11. marts 1998. Ved valget var han ikke spidskandidat for Socialdemokraterne p\xc3\xa5 Bornholm, men spr\xc3\xa6ngte listen og blev valgt ind i Folketinget. _NEWLINE_Siden da har han v\xc3\xa6ret opstillet som Bornholms spidskandidat til de efterf\xc3\xb8lgende folketingsvalg i 2001, 2005, 2007 og 2011. _NEWLINE_Stemmesluger_NEWLINE_Jeppe Kofod har ved de seneste folketingsvalg f\xc3\xa5et Danmarks relative h\xc3\xb8jeste personlige stemmetal i Danmark. _NEWLINE_S\xc3\xa5ledes stemte godt hver fjerde bornholmer personligt p\xc3\xa5 ham ved valget 15. september 2011 og han slog bl.a. Lars L\xc3\xb8kke Rasmussen og Helle Thorning Schmidt markant i antal relative personlige stemmer._NEWLINE_Poster i Folketinget_NEWLINE_Jeppe Kofod har v\xc3\xa6ret udenrigsordf\xc3\xb8rer for Socialdemokraterne siden 2001, dog med en kort pause fra marts 2008 til august 2008._NEWLINE_Jeppe Kofod var n\xc3\xa6stformand i Det Udenrigspolitiske N\xc3\xa6vn fra 2001-2008._NEWLINE_Efter valget i 2011 blev Jeppe Kofod formand for Det Udenrigspolitiske N\xc3\xa6vn._NEWLINE_Derudover er han medlem af Folketingets Europaudvalg, Udenrigsudvalg, Klima- og Energiudvalg, Udvalget for Landdistrikter og \xc3\xb8er samt N\xc3\xa6stformand for den danske delegation til NATOs Parlamentariske Forsamling._NEWLINE_Han har tidligere bl.a. v\xc3\xa6ret n\xc3\xa6stformand for den socialdemokratiske folketingsgruppe 2003-2005. Og har tidligere v\xc3\xa6ret medlem af en r\xc3\xa6kke andre udvalg i Folketinget bl.a. forsvarsudvalget, uddannelsesudvalget, kommunaludvalget, erhvervsudvalget, Gr\xc3\xb8nlandsudvalget og F\xc3\xa6r\xc3\xb8udvalget._NEWLINE_Elevbev\xc3\xa6gelsen_NEWLINE_Jeppe Kofod har en fortid i elevbev\xc3\xa6gelsen i Danmark. Han var bestyrelsesmedlem i Danmarks Elev Organisation 1990-1992, i Danske Gymnasieelevers Sammenslutning 1992-1994 og forretningsudvalgsmedlem i  Operation Dagsv\xc3\xa6rk 1992-1994._NEWLINE_Formand for elevr\xc3\xa5det p\xc3\xa5 Bornholms Amtsgymnasium i 1991-1993._NEWLINE_Formand for elevr\xc3\xa5det p\xc3\xa5 Svaneke skole 1987-1989._NEWLINE_Han var formand for DSU p\xc3\xa5 Bornholm fra 1990 til 1994 og medlem af DSUs forretningsudvalg 1996-1998._NEWLINE_S\xc3\xa6rlige interesseomr\xc3\xa5der_NEWLINE_\xe2\x80\xa2 Udenrigspolitik, udviklingspolitik, europapolitik og sikkerhedspolitik_NEWLINE_\xe2\x80\xa2 Bornholmske forhold\n_START_SECTION_\nDanske tillidshverv\n_START_PARAGRAPH_\n\xe2\x80\xa2 Formand for Campus Bornholms bestyrelse (2010-2018)_NEWLINE_\xe2\x80\xa2 N\xc3\xa6stformand for Institut for Flerpartisamarbejde (2010-2014)_NEWLINE_\xe2\x80\xa2 Medlem af bestyrelsen for Bornholms Musikhus fra 2009-2014)_NEWLINE_\xe2\x80\xa2 Medlem af bestyrelsen for Sct. Ols (privat behandlingssted for stofmisbrugere m.v.) fra 2004 \xe2\x80\x93 2012_NEWLINE_Derudover har han bl.a. v\xc3\xa6ret medlem af FN-forbundets bestyrelse, UNICEFs bestyrelse og n\xc3\xa6stformand i Atlantsammenslutningen.\n_START_SECTION_\nInternationale tillidshverv\n_START_PARAGRAPH_\n\xe2\x80\xa2 Vice-President of AWEPA, European Parliamentarians for Africa fra 2002-2012_NEWLINE_\xe2\x80\xa2 Bestyrelsesmedlem i Det parlamentariske netv\xc3\xa6rk for Verdensbanken (PNoWB) fra 2008-2012_NEWLINE_\xe2\x80\xa2 N\xc3\xa6stformand i Atlantsammenslutningen fra april 20092011_NEWLINE_\xe2\x80\xa2 Treasurer for Parlamentarians for Global Action, netv\xc3\xa6rk af over 1.300 valgte parlamentarikere fra mere end 110 lande, 2004-2006\n_START_SECTION_\nSexsag\n_START_PARAGRAPH_\nI p\xc3\xa5sken 2008 kom den dengang 34-\xc3\xa5rige Jeppe Kofod for alvor i medierne, fordi det kom frem, at han om aftenen efter at have holdt et foredrag for Danmarks Socialdemokratiske Ungdom (DSU) havde sex med en 15-\xc3\xa5rig pige fra DSU. Episoden medf\xc3\xb8rte bl.a., at Jeppe Kofod trak sig fra sine udvalgsposter og sin post som udenrigs\xc2\xadordf\xc3\xb8rer for Socialdemokraterne. Formanden for DSU, Jacob Bjerregaard, oplyste, at Jeppe Kofod havde forbrudt sig imod DSU\'s regler, og at han ikke l\xc3\xa6ngere var velkommen i DSU.\n_START_SECTION_\nOvers\xc3\xa6ttelsessag\n_START_PARAGRAPH_\nS\xc3\xb8ren Espersen (DF) havde udtalt, at Barack Obama var "den f\xc3\xb8rste neger i USA\'s pr\xc3\xa6sidentembede"._NEWLINE_I et tweet fra den 18. maj 2016 havde Kofod tagget USA\'s dav\xc3\xa6rende pr\xc3\xa6sident, Barack Obama, og oversat ordet neger til "nigger" ("DF Chair of Danish Parliament Foreign Policy Committee calls @BarackObama first nigger President. Scandal!"). Kofod fik "massiv kritik" for dette og undskyldte senere i et andet tweet, hvor han skrev "CORRECTED DK Parliament Foreign Policy Com. Chair call @BarackObama "negro" NOT other N-word."'